[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 1.3.2006

SEK(2006) 285 endelig

Henstilling med henblik på

RÅDETS BESLUTNING

om at pålægge Tyskland, jf. EF-traktatens artikel 104, stk. 9, at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud

(forelagt af Kommissionen)

BEGRUNDELSE

TYSKLANDS UFORHOLDSMÆSSIGT STORE UNDERSKUD

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[1], der indgår som led i stabilitets- og vækstpagten.

Efter en række tegn på et offentligt underskud over traktatens referenceværdi på 3 % af BNP i 2002 og på grundlag af en henstilling fra Kommissionen fastslog Rådet den 21. januar 2003, at der forelå et uforholdsmæssigt stort underskud i Tyskland (traktatens artikel 104, stk. 6)[2]. I henhold til stabilitets- og vækstpagten og på grundlag af en henstilling fra Kommissionen vedtog Kommissionen desuden samme dag en henstilling efter artikel 104, stk. 7, med henblik på at bringe situationen med et uforholdsmæssigt stort underskud til ophør. I denne henstilling opfordrede Rådet "den tyske regering til at bringe den foreliggende situation med et uforholdsmæssigt stort underskud til ophør hurtigst muligt i overensstemmelse med artikel 3, stk. 4, i Rådets forordning (EF) nr. 1467/97" , hvilket betyder, at underskuddet skulle reduceres til under 3 % af BNP senest i 2004. Henstillingen blev offentliggjort. Som anført i Kommissionens meddelelse af 14. december 2004[3], tiltrådt af Rådet den 18. januar 2005, bør året 2005 - i lyset af de unikke omstændigheder, der er fremkaldt af Rådets konklusioner af 25. november 2003 og Domstolens kendelse af 13. juli 2004 - anses for at være den relevante frist for korrektionen af det uforholdsmæssigt store underskud.

I 2005 udgjorde det offentlige underskud i Tyskland 3,3 % af BNP ifølge de data, som Eurostat havde fremlagt på basis af rapporten i henhold til Rådets forordning (EF) nr. 3605/93, som Tyskland indsendte til Kommissionen den 24. februar 2006. Ifølge artikel 10, stk. 3, i Rådets forordning (EF) nr. 1467/97, gælder det, at hvis "de faktiske data", som Kommissionen har fremlagt, " viser, at en deltagende medlemsstat ikke har korrigeret et uforholdsmæssigt stort underskud inden for de frister (…) i henstillinger efter artikel 104, stk. 7, (…), træffer Rådet straks en beslutning i henhold til artikel 104, stk. 9", dvs. "pålægger medlemsstaten inden for en bestemt frist at træffe foranstaltninger til den nedbringelse af underskuddet, som Rådet skønner nødvendig for at rette op på situationen" .

DEN ØKONOMISKE OG BUDGETMÆSSIGE SITUATION I TYSKLAND

I Kommissionens prognose fra efteråret 2005 forventedes 2005-underskuddet at ligge på 3,9 % af BNP[4]. På grundlag af en uændret politik forventedes der i Kommissionens prognose et underskud på henholdsvis 3,7 % og 3,3 % af BNP i 2006 og 2007. Den reelle vækst i BNP forventedes at ligge på 0,8 % i 2005, 1,2 % i 2006 og 1,6 % i 2007, med et produktionsgab, der ikke lukkes fuldstændigt i prognoseperioden.

På denne baggrund og i lyset af den stadig skrøbelige økonomiske situation udformede den tyske regering, som blev resultatet af valget den 18. september 2005, en strategi, som skal bringe det offentlige underskud ned under traktatens referenceværdi senest i 2007. Regeringen begyndte at implementere denne konsolideringsstrategi allerede i december 2005 med vedtagelsen af de første foranstaltninger deri. Den 22. februar 2006 vedtog regeringen forslaget til forbundsbudget for 2006 og bl.a. også lovforslaget om forhøjelse af den centrale momssats fra 16 % til 19 % fra og med 1. januar 2007.

Den 22. februar 2006 offentliggjorde det tyske statistiske kontor et tal på 0,9 % for væksten i BNP 2005. Ifølge data fra Eurostat lå det offentlige underskud i Tyskland på 3,3 % af BNP i 2005. Disse data, som afventer en yderligere vurdering af kvaliteten, er baseret på en foreløbig indberetning fra Tyskland i henhold til Rådets forordning EF nr. 3605/93, som Tyskland forelagde for Kommissionen den 24. februar 2006. Forskellen i forhold til Kommissionens efterårsprognose skyldes i stort omfang bedre end forventede indtægter hen imod slutningen af 2005.

I Kommissionens foreløbige prognose, som blev offentliggjort den 21. februar 2006, forventes det reale BNP at vokse med 1,5 % i 2006, hvilket ligger en smule over den lave potentielle vækstrate. Det skal bemærkes, at denne fremskrivning giver et skævt billede i opadgående retning i betragtning af den indenlandske efterspørgsels forventede reaktion på den planlagte stigning i momssatsen. Under hensyntagen til de efterfølgende økonomiske virkninger forventes væksten i BNP i 2007 i øjeblikket at ligge tæt på 1 %.

I overensstemmelse med ovennævnte makroøkonomiske prognose forventes det nominelle underskud at forblive en smule over 3 % af BNP i 2006, men at falde til klart under referenceværdien i 2007. Det strukturelle underskud (dvs. underskuddet i konjunkturkorrigerede termer, eksklusive engangsforanstaltninger og midlertidige foranstaltninger) forventes af Kommissionens tjenestegrene at forblive stort set uændret i procent af BNP mellem 2005 og 2006 og at indsnævres med mindst 1 % af BNP i 2007.

FINANSPOLITISKE KRAV INDTIL 2007 OG DEREFTER

I artikel 5, stk. 1, i Rådets forordning (EF) nr. 1467/97 hedder det, at "I pålægget opfordrer Rådet medlemsstaten til at opnå en årlig mindsteforbedring på som benchmark mindst 0,5 % af BNP af den konjunkturkorrigerede saldo eksklusive engangsforanstaltninger og midlertidige foranstaltninger for at sikre, at det uforholdsmæssigt store underskud korrigeres inden for fristen i pålægget" .

Det er vigtigt, at der sker en afgørende korrektion af det uforholdsmæssigt store underskud i Tyskland som følge af det lave vækstpotentiale og de budgetmæssige udfordringer i forbindelse med en aldrende befolkning. Vedvarende budgetuligevægte svækker endvidere tilliden og påvirker i sidste ende væksten i produktionen. Budgetkonsolideringsstrategien, som tager sigte på at sikre kontrol med budgetuligevægte, indgår i det omfattende arbejdsprogram, som den tyske regering udarbejdede i november 2005. Gennemførelsen af programmet skrider godt frem. Konsolideringsstrategien tager sigte på en budgettilpasning i strukturelle termer svarende til mere end et procentpoint, som skal nås senest i 2007. Det forhold, at en sådan strategi kun vil få begrænsede virkninger i 2006, afspejler delvis, at nogle af de allerede gennemførte foranstaltninger først får fuld virkning med forsinkelse. Den planlagte strukturelle budgettilpasning i årene 2006 og 2007 kan anses for forenelig med bestemmelserne i stabilitets- og vækstpagten, herunder den krævede årlige forbedring af den konjunkturkorrigerede saldo eksklusive engangsforanstaltninger og midlertidige foranstaltninger på mindst 0,5 % af BNP som benchmark. På grundlag af det ovenfor skitserede vækstscenario skulle den planlagte tilpasning være tilstrækkelig til at korrigere det uforholdsmæssigt store underskud på permanent og holdbar måde, og den skulle være forenelig med bestemmelserne i stabilitets- og vækstpagten.

På baggrund af disse faktorer ser det ud til, at det uforholdsmæssigt store underskud skulle blive korrigeret senest i 2007. Benchmarken på 0,5 % af BNP om året for den strukturelle forbedring skal overholdes i kumulative termer i årene 2006 og 2007.

* * *

På baggrund af ovenstående henstiller Kommissionen til Rådet at pålægge Tyskland i overensstemmelse med artikel 104, stk. 9, at træffe foranstaltninger til den nedbringelse af underskuddet, som Rådet skønner nødvendig for på en permanent og holdbar måde at rette op på situationen med et uforholdsmæssigt stort underskud senest i 2007. En troværdig tilpasning med henblik på varigt at bringe underskuddet ned under 3 % af BNP senest i 2007 forudsætter, at Tyskland – på grundlag af Kommissionens vækstscenario fra februar 2006 – sikrer en kumulativ forbedring af den konjunkturkorrigerede saldo (eksklusive engangsforanstaltninger og midlertidige foranstaltninger) på et procentpoint af BNP i årene 2006 og 2007. Tyskland skal træffe de nødvendige foranstaltninger til at sikre, at budgetkonsolideringen i retning af dets mellemfristede målsætning om et afbalanceret budget i strukturelle termer fastholdes gennem en nedbringelse af strukturunderskuddet med mindst 0,5 % af BNP om året, efter at det uforholdsmæssigt store underskud er korrigeret. Kommissionen henstiller ligeledes, at der forelægges en rapport før den [14. juli] 2006 indeholdende en beskrivelse af de foranstaltninger, der er truffet til at efterkomme henstillingen med henblik på Rådets beslutning. Rapporten skal bl.a. indeholde en budgetmæssig vurdering af foranstaltningerne i 2006 og 2007 til korrektion af det uforholdsmæssigt store underskud og eventuelle risici i forbindelse med det antagne makroøkonomiske scenario. Kommissionen evaluerer denne rapport med henblik på at vurdere de fremskridt, der er gjort i retning af en korrektion af det uforholdsmæssigt store underskud. Kommissionen henstiller også, jf. artikel 104, stk. 9, at Tyskland anmodes om at forelægge rapporter i henhold til en bestemt tidsplan.

Henstilling med henblik på

RÅDETS BESLUTNING

om at pålægge Tyskland, jf. EF-traktatens artikel 104, stk. 9, at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104, stk. 9,

under henvisning til henstilling fra Kommissionen efter artikel 104, stk. 9, og

ud fra følgende betragtninger:

(1) I henhold til traktatens artikel 104, stk. 1, skal medlemsstaterne undgå uforholdsmæssigt store offentlige underskud.

(2) Stabilitets- og vækstpagten er baseret på målsætningen om sunde offentlige finanser som et middel til at forbedre betingelserne for prisstabilitet og en stærk holdbar vækst, der bidrager til jobskabelse. Stabilitets- og vækstpagten omfatter Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[5].

(3) Resolutionen om stabilitets- og vækstpagten[6] fra Det Europæiske Råd i Amsterdam den 17. juni 1997 opfordrer højtideligt alle parter, dvs. medlemsstaterne, Rådet og Kommissionen, til at gennemføre traktaten og stabilitets- og vækstpagten strengt og rettidigt.

(4) Ved Rådets beslutning 2003/89/EF[7] af 21. januar 2003 blev det i overensstemmelse med traktatens artikel 104, stk. 6, fastslået, at der forelå et uforholdsmæssigt stort underskud i Tyskland.

(5) I overensstemmelse med traktatens artikel 104, stk. 7, og artikel 3, stk. 4, i forordning (EF) nr. 1467/97 rettede Rådet en henstilling til Tyskland den 21. januar 2003 om hurtigst muligt og senest i 2004 at bringe det uforholdsmæssigt store underskud til ophør. Henstillingen blev offentliggjort. Som anført i Kommissionens meddelelse af 14. december 2004[8], tiltrådt af Rådet den 18. januar 2005, bør året 2005 – i lyset af de unikke omstændigheder, der er fremkaldt af Rådets konklusioner af 25. november 2003 og Domstolens kendelse af 13. juli 2004 – anses for at være den relevante frist for korrektionen af det uforholdsmæssigt store underskud.

(6) Det offentlige underskud i Tyskland har ligget et godt stykke over traktatens referenceværdi på 3 % af BNP siden 2002. Gældskvoten er steget fra under traktatens referenceværdi på 60 % af BNP i 2001 til de forventede 69 % af BNP i 2006.

(7) Ifølge data fra Eurostat lå det offentlige underskud i Tyskland på 3,3 % af BNP i 2005. Disse data, som afventer en yderligere vurdering af kvaliteten, er baseret på en foreløbig indberetning fra Tyskland i henhold til Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab[9], som Tyskland forelagde for Kommissionen den 24. februar 2006. På grundlag af de i øjeblikket foreliggende oplysninger, og under hensyntagen til de budgetplaner, den tyske regering hidtil har vedtaget, vil det offentlige underskud ifølge Kommissionens tjenestegrene ydermere fortsat ligge over traktatens referenceværdi også i 2006, hvilket bekræfter, at det uforholdsmæssigt store underskud ikke er blevet korrigeret.

(8) I artikel 10, stk. 3, i forordning (EF) nr. 1467/97 fastsættes det, at hvis de faktiske data i henhold til forordning (EF) nr. 3605/93 viser, at en deltagende medlemsstat ikke har korrigeret et uforholdsmæssigt stort underskud inden for de frister, der er fastsat i en henstilling efter artikel 104, stk. 7, træffer Rådet straks en beslutning i henhold til artikel 104, stk. 9, dvs. pålægger medlemsstaten inden for en bestemt frist at træffe foranstaltninger til den nedbringelse af underskuddet, som Rådet skønner nødvendig for at rette op på situationen.

(9) I Kommissionens prognose fra efteråret 2005 forventedes 2005-underskuddet at ligge på 3,9 % af BNP[10]. På grundlag af en uændret politik forventedes der i Kommissionens prognose et underskud på henholdsvis 3,7 % og 3,3 % af BNP i 2006 og 2007. Den reelle vækst i BNP forventedes at ligge på 0,8 % i 2005, 1,2 % i 2006 og 1,6 % i 2007 med et produktionsgab, der ikke lukkes fuldstændigt i prognoseperioden. På denne baggrund og i lyset af den stadig skrøbelige økonomiske situation udformede den tyske regering efter valget den 18. september 2005 en strategi, som skal bringe det offentlige underskud ned under traktatens referenceværdi senest i 2007. Regeringen begyndte at implementere denne konsolideringsstrategi allerede i december 2005 med vedtagelsen af de første foranstaltninger deri. Den 22. februar 2006 vedtog regeringen forslaget til forbundsbudget for 2006 og bl.a. også lovforslaget om forhøjelse af den centrale momssats fra 16 % til 19 % fra og med 1. januar 2007.

(10) Den 22. februar 2006 offentliggjorde det tyske statistiske kontor tallene for væksten i BNP og det offentlige underskud i 2005, som lå på henholdsvis 0,9 % og 3,3 % af BNP. Forskellen i forhold til Kommissionens efterårsprognose skyldes i stort omfang bedre end forventede indtægter hen imod slutningen af 2005. I Kommissionens foreløbige prognose, som blev offentliggjort den 21. februar 2006, forventes det reale BNP at vokse med 1,5 % i 2006, hvilket ligger en smule over den lave potentielle vækstrate. Det skal bemærkes, at denne fremskrivning giver et skævt billede i opadgående retning i betragtning af den indenlandske efterspørgsels forventede reaktion på den planlagte stigning i momssatsen. Under hensyntagen til de efterfølgende økonomiske virkninger forventes væksten i BNP i 2007 i øjeblikket at ligge tæt på 1 %. I overensstemmelse med ovennævnte makroøkonomiske prognose forventes det nominelle underskud at forblive en smule over 3 % af BNP i 2006, men at falde til klart under referenceværdien i 2007. Det strukturelle underskud (dvs. underskuddet i konjunkturkorrigerede termer, eksklusive engangsforanstaltninger og midlertidige foranstaltninger) forventes af Kommissionens tjenestegrene at forblive stort set uændret i procent af BNP mellem 2005 og 2006 og at indsnævres med mindst 1 % af BNP i 2007.

(11) Der skal tages hensyn til følgende faktorer, når der fastsættes en frist for korrektionen af det uforholdsmæssigt store underskud. For det første indgår den budgetmæssige tilpasning, der gennemføres, i en omfattende strategi sammen med de planlagte foranstaltninger, der allerede befinder sig på et fremskredent stadium i vedtagelsesprocessen, hvilket reducerer usikkerheden omkring effektiviteten af konsolideringen. For det andet afspejler de begrænsede virkninger med hensyn til nedbringelse af underskuddet, der forventes i 2006, i det mindste delvis det forhold, at nogle af de allerede gennemførte foranstaltninger først giver resultater med forsinkelse. For det tredje kan en strukturel tilpasning på mindst 1 % af BNP i årene 2006 og 2007, som planlægges af regeringen, anses for at være forenelig med bestemmelserne i stabilitets- og vækstpagten, herunder den krævede årlige forbedring af den konjunkturkorrigerede saldo eksklusive engangsforanstaltninger og midlertidige foranstaltninger på mindst 0,5 % af BNP som benchmark. På grundlag af den samlede makroøkonomiske prognose, der er beskrevet i (10), skulle en sådan tilpasning være tilstrækkelig til at korrigere det uforholdsmæssigt store underskud på permanent og holdbar måde.

(12) På baggrund af disse faktorer ser det ud til, at det uforholdsmæssigt store underskud skulle blive korrigeret senest i 2007. Benchmarken på 0,5 % af BNP om året for den strukturelle forbedring skal overholdes i kumulative termer i årene 2006 og 2007.

(13) I henhold til traktatens artikel 104, stk. 9, andet afsnit, kan Rådet bede Tyskland om at aflægge rapporter efter en bestemt tidsplan for at kunne undersøge, hvilke tilpasningsbestræbelser der er gjort for at overholde denne beslutning. Tyskland bør aflægge rapport til Kommissionen senest den [14. juli 2006] med en beskrivelse af de foranstaltninger, der er truffet, og som det planlægges at træffe til at efterkomme denne beslutning. Rapporten bør bl.a. indeholde en budgetmæssig vurdering af foranstaltningerne med en opgørelse af deres virkninger for budgetresultatet i både 2006 og 2007 med henblik på korrektion af det uforholdsmæssigt store underskud og en analyse af de eventuelle risici, der er forbundet med det antagne makroøkonomiske scenario. Kommissionen evaluerer denne rapport med henblik på at vurdere de fremskridt, der er sket i retning af korrektion af det uforholdsmæssigt store underskud. Tyskland bør indsende yderligere rapporter i overensstemmelse med de frister for indberetning af det offentliges underskud og gæld, som er fastsat i artikel 4 i forordning (EF) nr. 3605/93.

(14) Tilpasningsforanstaltningerne bør sikre en varig forbedring i den offentlige saldo. For at sikre en holdbar budgetkonsolidering i retning af Tysklands mellemfristede målsætning om et afbalanceret budget i strukturelle termer er det nødvendigt at reducere det strukturelle underskud med mindst 0,5 % af BNP om året efter korrektion af det uforholdsmæssigt store underskud -

VEDTAGET FØLGENDE BESLUTNING:

Artikel 1

1. Tyskland bringer den nuværende situation med et uforholdsmæssigt stort underskud til ophør hurtigst muligt og senest i 2007.

2. I årene 2006 og 2007 skal Tyskland sikre en kumulativ forbedring af landets konjunkturkorrigerede saldo eksklusive engangsforanstaltninger og midlertidige foranstaltninger på mindst et procentpoint.

Arti kel 2

1. Tyskland fremlægger senest den [14. juli] 2006 en rapport over de foranstaltninger, der er truffet til at efterkomme denne beslutning. Kommissionen evaluerer rapporten med henblik på at vurdere de fremskridt, der er sket i retning af en korrektion af det uforholdsmæssigt store underskud.

2. Tyskland fremlægger yderligere rapporter for Kommissionen senest den [1. oktober 2006, 1. april 2007, 1. oktober 2007 og 1. april 2008] med en undersøgelse af de fremskridt, der er sket med hensyn til at efterkomme denne beslutning.

Artikel 3

Tyskland træffer de nødvendige foranstaltninger for at sikre, at budgetkonsolideringen i retning af landets mellemfristede målsætning om et afbalanceret budget i strukturelle termer fastholdes gennem en nedbringelse af det strukturelle underskud med mindst 0,5 % af BNP årligt, efter at det uforholdsmæssigt store underskud er blevet korrigeret.

Artikel 4

Denne beslutning er rettet til Forbundsrepublikken Tyskland.

Udfærdiget i Bruxelles,

På Rådets vegne

[1] EFT L 209 af 2.8.1997, s. 6. Ændret ved forordning (EF) nr. 1056/2005 (EUT L 174 af 7.7.2005, s. 5).

[2] Alle dokumenter vedrørende proceduren i forbindelse med uforholdsmæssigt store underskud vedrørende Tyskland kan findes på følgende websted: http://europa.eu.int/comm/economy_finance/about/activities/sgp/edp/edpde_en.htm.

[3] Meddelelse fra Kommissionen til Rådet: Tysklands og Frankrigs situation i relation til deres forpligtelser i henhold til proceduren i forbindelse med uforholdsmæssigt store underskud efter Domstolens dom , KOM(2004) 813.

[4] Dette tal var stort set i overensstremmelse med det tal, som de tyske myndigheder indberettede den 1. september (3,7 % af BNP), idet den vigtigste forskel stammede fra den securitisering, som var foretaget af pensionskontoret for tidligere posttjenestemænd, og som ikke blev behandlet som underskudsreducerende i efterårsprognosen.

[5] EFT L 209 af 2.8.1997, s. 6. Ændret ved forordning (EF) nr. 1056/2005 (EUT L 174 af 7.7.2005, s. 5).

[6] EFT C 236 af 2.8.1997, s. 1.

[7] EUT L 34 af 11.2.2003, s. 16.

[8] Meddelelse fra Kommissionen til Rådet: Tysklands og Frankrigs situation i relation til deres forpligtelser i henhold til proceduren i forbindelse med uforholdsmæssigt store underskud efter Domstolens dom , KOM(2004) 813.

[9] EFT L 332 af 31.12.1993, s. 7.

[10] Dette var stort set i overensstemmelse med det tal, som de tyske myndigheder indberettede den 1. september (3,7 % af BNP), idet den vigtigste forskel stammede fra den securitisering, som var foretaget af pensionskontoret for tidligere posttjenestemænd, og som ikke blev behandlet som underskudsreducerende i efterårsprognosen.